Gledens New York

Gledens New York (originaltittel On the Town) er en amerikansk filmmusikal fra . Musikken i filmen er komponert av Leonard Bernstein og Roger Edens, mens sangtekstene er skrevet av Betty Comden og Adolph Green. Filmen er basert på Broadway-musikalen On the Town fra 1944. Mange av Bernsteins låter i scenemusikalen ble imidlertid fjernet for filmen, som gjorde at Bernstein valgte å boikotte produksjonen.

Filmen ble regissert av Gene Kelly og Stanley Donen i deres regidebut. Kelly, Frank Sinatra, Betty Garrett og Ann Miller spiller hovedrollene, mens Jules Munshin og Vera-Ellen har biroller. Filmen ble delvis spilt inn innendørs i et filmstudio, delvis spilt inn utendørs i New York, blant annet ved Columbus Circle, American Museum of Natural History, Brooklyn Bridge og Rockefeller Center.

Filmen ble en stor kinosuksess og vant en Oscar for beste musikalmusikk. Den ble også nominert til en Golden Globe for beste foto. Comden og Green ble også belønnet med en manuspris fra Writers Guild of America.

Det amerikanske filminstituttet (AFI) har senere kåret filmen til tidenes 19. beste filmmusikal fra USA. Låten «New York, New York» ligger også på listen over de beste filmlåtene. Gledens New York ble innlemmet i National Film Registry i 2018, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle».

Handling 
Tre seilere, Gabey, Chip og Ozzie, har fått 24 timers permisjon i New York. Gabey ser en plakat av «Miss Turnstiles» på en t-bane og blir besatt av tanken på finne henne. Chip blir kidnappet av en kvinnelige drosjesjåfør, og Ozzie blir kjent med en vakker antropolog. Sammen skaper de liv og røre i New York i løpet av sitt ene frihetsdøgn.

Medvirkende 
 Gene Kelly som Gabey
 Frank Sinatra som Chip
 Betty Garrett som Brunhilde «Hildy» Esterhazy
 Ann Miller som Claire Huddesen
 Jules Munshin som Ozzie
 Vera-Ellen som Ivy Smith
 Florence Bates som Madame Dilyovska
 Alice Pearce som Lucy Shmeeler
 George Meader som professor
 Hans Conried som François
 Murray Alper som drosjeeier

Referanser

Eksterne lenker 
 

Filmmusikaler fra USA
Engelskspråklige filmer
Filmer fra 1949
Filmer lagt til New York
Filmer basert på skuespill
Filmer bevart i USAs nasjonale filmregister